اوکراين ويلي د روس سره په جګړه کې يې نزدې 9000 پوځيان وژل شوي
د اوکراين د پوځ مشر ويلي، د روس د يرغل په نزدې شپږ مياشتې موده کې د اوکراين نزدې 9000 پوځيان وژل شوي دي، جنرل وېلري زېلزني دغه خبره د ګل/ دوشنبې په ورځ په يوه غونډه کې کړې ده.
کراچۍ — بل لور ته ملګرو ملتونو ويلي، په 24 فرورۍ چې روس په اوکراين يرغل کړی د 5500 نه زيات ملکي وګړي هم وژل شوي دي. د ملګرو ملتونو د ماشومانو ادارې هم د ګل په ورځ ويلي، په اوکراين کې د تشدد په پېښو کې لږ تر لږه 972 ماشومان وژل شوي او يا ژوبل شوي دي خو زیاته کړې يې ده دا شمېره ښايي سېوا وي. د ماشومانو دپاره د ملګرو ملتونو ادارې ويلي، زيات ماشومان په چاودېدونکو وسلو کارولو کې وژل شوي دي. د شورو/ چهارشنبې په ورځ په اکراين د جګړې شپږ مياشتې پوره کيږي، دغه ورځ د اوکراين د ازادۍ ورځ هم ده، اوکراين 31 کاله وړاندې د سوویت يونين د واکمنۍ نه ازاد شوی وو. د اوکراين صدر ولاديمیر زيلنسکي د اوکراين د ازادۍ په ورځ روس د اوکراين پرضد د ممکنه عملیاتو خبرداری ورکړی دی. اوکراين په پلازمينه کيېف کې د ازادۍ د ورځې دستورې نمانځل لغوه کړي دي، رويټرز خبري ادارې ويلي چارواکو په کيېف کې د ازادۍ د ورځې په دستورو بنديز لګولی دی. د ګل په ورځ اوکراين ویلي، روس د غټ نيوکلير يا ايټمي پاور پلانټ سره نزدې هوايي بريدونه کړي دي. اوکراين او روس دواړه په دغه ځای کې د راکټو ويشتو تورونه لګوي، اوکراين په ملګرو ملتونو او نورو نړيوالو تنظیمونو غږ کړی چې روس د دغه ځای څخه اوباسي کوم چې روس د مارچ د میاشتې راهسې نيولی او په دغه پلانټ کې کار کوونکي اوس هم د اوکراين دي. سپينې ماڼۍ ويلي، امریکايي صدر جوبايډن، د فرانس صدر ایمانويل مېکرون، جرمن چانسلر اولف شولز او د برتانيې وزيراعظم بورس جانسن د اتوار/ يکشنبې په ورځ په ياده موضو خبرې کړي دي.